
Nr. 271, datë 27.10.2022

MBI KËRKESËN E DEPUTETES ZNJ. JORIDA TABAKU PËR RISHIKIMIN DHE PEZULLIMIN E EKZEKUTIMIT TË VENDIMIT TË BORDIT TË ERE-s NR. 242, DATË 23.9.2022, “MBI KËRKESËN E SHOQËRISË FSHU SHA, LIDHUR ME KOSTOT QË DUHET TË PËRFSHIHEN NË LLOGARITJEN E ÇMIMIT ME PAKICË TË ENERGJISË PËR KLIENTËT FAMILJARË ME KONSUM MBI 800 KWH NË MUAJ”

[bookmark: _GoBack]Në mbështetje të nenit 1, 16, pika 5, 83, 85 dhe nenit 90, të ligjit nr. 43/2015, “Për sektorin e energjisë elektrike”, të ndryshuar; nenit 33, pika 2, dhe nenit 180, pika 1, të ligjit nr. 44/2015, “Kodi i Procedurave Administrative i Republikës së Shqipërisë”; vendimit të Këshillit të Ministrave (VKM) nr. 584, datë 8.10.2021, “Për shpalljen e gjendjes së emergjencës në furnizimin me energji elektrike”, të ndryshuar; VKM-së nr. 456, datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”; “Metodologjisë së Përcaktimit të Çmimeve për Shitjen e Energjisë Elektrike me Pakicë te Klientët Fundorë që Furnizohen nga Furnizuesi i Shërbimit Universal (FSHU)”, miratuar me vendimin e Bordit të Entit Rregullator të Energjisë (ERE) nr. 189, datë 23.11.2017; nenit 5, pika 23, nenit 15 dhe nenit 16 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 3.9.2016; Bordi i ERE-s, në mbledhjen e tij të datës 27.10.2022, pasi shqyrtoi relacionin me nr. 1829/2 prot., datë 19.10.2022, të përgatitur nga Drejtoria Juridike dhe Zgjidhjes së Mosmarrëveshjeve “Mbi kërkesën e deputetes znj. Jorida Tabaku për rishikimin dhe pezullimin e vendimit nr. 242, datë 23.9.2022, të bordit të ERE-s, ‘Mbi kërkesën e shoqërisë FSHU sh.a. lidhur me kostot që duhet të përfshihen në llogaritjen e çmimit me pakicë të energjisë për klientët familjarë me konsum mbi 800 kwh në muaj’”,
konstatoi se: 
- Bordi i ERE-s, me vendimin nr. 242, datë 23.9.2022, “Mbi kërkesën e shoqërisë FSHU sh.a. lidhur me kostot që duhet të përfshihen në llogaritjen e çmimit me pakicë të energjisë për klientët familjarë me konsum mbi 800 kwh në muaj”, vendosi ndër të tjera miratimin e çmimit të shitjes së energjisë elektrike prej 42 lekë/kwh për konsumin mbi 800 kwh/muaj për klientët familjarë për periudhën 1 tetor–31 dhjetor 2022.
- Më datë 30.9.2022, nëpërmjet postës elektronike, ERE u bë me dije mbi kërkesën e deputetes së Kuvendit të Shqipërisë znj. Jorida Tabaku për rishikimin e vendimit nr. 242/2022 të Bordit të ERE-s, kërkesë kjo e cila është formalizuar me shkresën e Sekretarit të Përgjithshëm të Kuvendit (e cila ka përcjell kërkesën e deputetes znj. Jordida Tabaku) nr. 3248 prot., datë 3.10.2022, protokolluar në ERE me nr. 1610/6 prot., datë 4.10.2022. Në këtë shkresë argumentohet, se:
- Nisur nga deklarata e Kryeministrit në rrjetin social Facebook dhe në dritën e fakteve të reja sa i përket situatës në sektorin energjetik, në cilësinë e deputetes së Kuvendit të Shqipërisë, është kërkuar thirrja e një mbledhje urgjente të Bordit të ERE-s, për të rishikuar vendimin nr. 242, datë 23.9.2022.
- Në kushtet kur është depozituar një kërkesë për rishikimin e vendimit nr. 242, datë 23.9.2022, për të cilën Bordi duhet të shprehet me vendim brenda një afati 30-ditor, nga ana e kërkueses vlerësohet se plotësohen kushtet kur mund të lejohet marrja e masës për pezullimin e vendimit deri në përfundimin e shqyrtimit të kësaj kërkese. 
- Ligji nr. 43/2015, “Për sektorin e energjisë elektrike”, të ndryshuar, ka parashikuar në nenin 16, pika 5, se: “çdo palë e përfshirë në një procedurë mund t’i kërkojë ERE-s, brenda 7 ditëve kalendarike nga data e marrjes së vendimit lidhur me atë procedurë, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabimet materiale të konstatuara”.
Për sa përcaktuar në nenin 5, pika 23, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE nr. 96, datë 3.9.2016, si dhe në nenin 33, pika 2, të “Kodit të Procedurave Administrative të Republikës së Shqipërisë”, deputetja e Kuvendit të Shqipërisë, znj. Jorida Tabaku, legjitimohet si palë e përfshirë/e interesuar në procedurën e materializuar me vendimin e Bordit të ERE nr. 242, datë 23.9.2022, “Mbi kërkesën e shoqërisë FSHU sh.a., lidhur me kostot që duhet të përfshihen në llogaritjen e çmimit me pakicë të energjisë për klientët familjarë me konsum mbi 800 kwh në muaj”, për vetë rolin e rëndësishëm që Kushtetuta e Republikës së Shqipërisë i ka dhënë funksionit të deputetit në nenin 70, pika 1, si përfaqësues të popullit. Gjithashtu, pala kërkuese rezulton se është brenda afateve ligjore për të kërkuar anulimin dhe pezullimin e vendimmarrjes së ERE-s. 
- Pikat 4 dhe 5, të nenit 16, të “Rregullores së sipërcituar, njohin të drejtën e Bordit të ERE-s për të pezulluar aktin e miratuar nga vetë ai, sipas një kërkese të paraqitur nga një subjekt i interesuar, përveç rasteve kur: 1. Pezullimi i aktit ndalohet me ligj dhe 2. Zbatimi i menjëhershëm i tij është në interes publik.
- Gjithashtu, “Kodi i Procedurave Administrative i Republikës së Shqipërisë”, në nenin 180, pika 1 ka parashikuar, se: “ekzekutimi i detyrueshëm pezullohet kryesisht ose me kërkesë të subjektit të ekzekutimit në rastet kur: a) vërtetohet se ekziston rreziku i shkaktimit të një dëmi të rëndë dhe të pazëvendësueshëm për subjektin e ekzekutimit dhe pezullimi në këtë rast nuk e cenon interesin publik”. Lidhur me këtë dispozitë të Kodit sqarojmë se pala kërkuese nuk jep asnjë shpjegim lidhur me dëmin e rëndë dhe të pazëvendësueshëm që do t’iu vijë klientëve familjarë, ndërkohë që kërkesa e paraqitur nga shoqëria FSHU sh.a., mbi nevojën e përballimit të kostove shtesë për blerjen e energjisë elektrike, përbën interes të lartë publik, në kuadër të garantimit të furnizimit me energji elektrike dhe të menaxhimit të situatës së krizës energjetike, për të cilën Këshilli i Ministrave ka shpallur gjendjen e emergjencës, si dhe është e mbështetur në ligjin nr. 43/2015, “Për sektorin e energjisë elektrike”, të ndryshuar, i cili përcakton se qëllimi kryesor i tij është garantimi i furnizimit të qëndrueshëm dhe të sigurt me energji elektrike të klientëve fundorë.
- Sa më sipër, vlerësohet se argumentimi i palës kërkuese nuk ka përmbushur kushtin e parashikuar në nenin 16, pika 1, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 3.9.2016, për sa i përket sigurimit të një prove të re, e cila mund të çonte Bordin në një vendimmarrje ndryshe dhe as kushtin e ekzistencës së rrezikut të shkaktimit të dëmit të rëndë dhe të pazëvendësueshëm.
- Gjithashtu, kërkesa për pezullimin e vendimit të Bordit të ERE-s nr. 242/2022, e ka humbur aktualitetin pasi Bordi i ERE-s është shprehur për rishikimin e tij me vendimin nr. 254, datë 7.10.2022, “Mbi një ndryshim në vendimin nr. 242, datë 23.9.2022, të Bordit të ERE-s mbi kërkesën e shoqërisë FSHU sh.a., lidhur me kostot që duhet të përfshihen në llogaritjen e çmimit me pakicë të energjisë për klientët familjarë me konsum mbi 800 kwh në muaj”, me të cilin u vendos ndryshimi i pikës 1, të vendimit nr. 242, datë 23.9.2022, si dhe lënia në fuqi e çmimeve të shitjes me pakicë të energjisë elektrike të FSHU sh.a., për konsumatorët familjarë, të miratuara me vendimin e Bordit të ERE-s nr. 74, datë 13.4.2022, për muajin tetor 2022. 
- Për sa më sipër, kërkesa për anulimin e vendimit të Bordit të ERE-s nr. 242/2022, nuk mund të pranohet për sa kohë ky vendim reflekton vendimin nr. 6490/5 prot., datë 5.10.2022, të Asamblesë së Përgjithshme të Aksionarit, “Për pezullimin e aplikimit të tarifave të shitjes së energjisë elektrike për FSHU sh.a., për muajin tetor 2022”, vendim i cili vazhdon të mbetet në fuqi, dhe nëse do të ketë ndryshime, ERE do të rivlerësojë kostot e FSHU sh.a., bazuar në legjislacionin në fuqi. 
Për gjithë sa më sipër, Bordi i ERE-s

VENDOSI:

1. Refuzimin e kërkesës së deputetes znj. Jorida Tabaku për rishikimin dhe pezullimin e ekzekutimit të vendimit të Bordit të ERE-s nr. 242, datë 23.9.2022, “Mbi kërkesën e shoqërisë FSHU sh.a., lidhur me kostot që duhet të përfshihen në llogaritjen e çmimit me pakicë të energjisë për klientët familjarë me konsum mbi 800 kwh në muaj”.
2. Drejtoria Juridike dhe e Zgjidhjes së Mosmarrëveshjeve të njoftojë palën e interesit për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

